খুলনা সিটি নির্বাচনকে ক্ষমতাসীনেরা প্রথম থেকেই স্থানীয় বিষয় হিসেবে তুলে ধরার চেষ্টা করেছে। তারা মনে করে, বিএনপি প্রার্থীর চেয়ে আওয়ামী লীগের প্রার্থীর অভিজ্ঞতা ও জনপ্রিয়তা বেশি। তিনি শেখ হাসিনার প্রথম সরকারে প্রতিমন্ত্রী ছিলেন। পরে খুলনা সিটি করপোরেশনের মেয়র হিসেবে পাঁচ বছর দায়িত্ব পালন করেছেন। জাতীয় সংসদের সদস্য পদে ইস্তফা দিয়ে তিনি দ্বিতীয়বার মেয়র নির্বাচন করছেন। নির্বাচনী প্রচারে তাদের প্রধান আরজি হলো, সরকারে আওয়ামী লীগ আছে। অতএব আওয়ামী লীগের প্রার্থীকে জয়ী করলে খুলনায় বেশি উন্নয়ন হবে। এই ধারণা সত্য হলে সব স্থানীয় সরকার সংস্থায়ই সরকারদলীয় প্রার্থীর জয়ী হওয়ার কথা। বাস্তবে তা হয়নি। আওয়ামী লীগ যে খুলনার নির্বাচনকে শেষ পর্যন্ত স্থানীয় বিষয় হিসেবে রাখতে পারেনি, তারও কারণ ক্ষমতাসীনেরা। তারা যখন যুক্তি দেয় সরকারে থাকলে উন্নয়ন হবে, না থাকলে হবে না, তখন সেটি জাতীয় ইস্যু হয়ে যায়।